རྣལ་འབྱོར་མ་ཆག་མེད་བསྡུས་པ་ནི།
སྐྱབས་འགྲོ་སེམས་བསྐྱེད་སྔར་བཞིན་ལ། རྡོ་རྗེ་རྣལ་འབྱོར་མ་བསྒོམ་པར་བགྱིའོ། །སྤྱི་བོའི་པད་ཟླའི་སྟེང་དུ་བླ་མ་རྡོ་རྗེ་ཆོས་ཀྱི་རྣམ་པ་ཅན། དེ་རང་ལ་ཐིམ་པས། སྙིང་ཁར་ཆོས་འབྱུང་ཉིས་བརྩེགས་བྃ་ཡིག་སྔགས་ཕྲེང་དང་བཅས་པའི་འོད་ཀྱིས་ལུས་གང་བས། སྡིག་སྒྲིབ་བསྲེགས་ནས་འོད་ཀྱི་གོང་བུར་གྱུར་པའི་སྐད་ཅིག་ལ་རང་ཉིད་རྡོ་རྗེ་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས། སྤྱན་གསུམ་མ། གྲི་གུག་དང་ཐོད་པ་ཁ་ཊྭྃ་ག་འཛིན་པ། པད་ཉི་འཇིགས་བྱེད་དུས་མཚན་གྱི་གདན་ལ་གཡས་བརྐྱངས་གཡོན་བསྐུམས་ཀྱིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི། གནས་གསུམ་དུ་ཟླ་བའི་གདན་ལ། ཨོཾ་བྃ་ཧྃ་ཨོཾ་ཧྲཱིཾ་མོཾ་ཧྲེཾ་ཧྲིཾ་ཧཱུྃ་ཧཱུྃ་ཕཊ྄་ཕཊ྄་ཕེཾ། འོག་མིན་ནས་རྡོ་རྗེ་རྣལ་འབྱོར་མ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ ཛཿཧཱུྃ་བཾ་ཧོཾ༔ ཨོཾ་ཡོ་ག་ཤུདྡྷ་སརྦ་དྷརྨཱ་ཡོ་ག་ཤུདྡྷོ྅ཧཾ། ཨོཾ་ཨོཾ་ཨོཾ་སརྦ་བུདྡྷ་ཌཱ་ཀི་ནི་ཡེ། བཛྲ་ཝརྞ་ནཱི་ཡེ། བཛྲ་བཻ་རོ་ཙ་ནཱི་ཡེ་ཧཱུྃ་ཧཱུྃ་ཧཱུྃ་ཕཊ྄་ཕཊ྄་ཕཊ྄་སྭཱཧཱ། རྡོ་རྗེ་རྣལ་འབྱོར་མས་བདག་མཁའ་སྤྱོད་དག་པའི་དབྱིངས་སུ་ཁྲིད་པར་མཛད་དུ་གསོལ། ཞེས་སོགས་ཆག་མེད་བཞི། ཀྱཻ་རྡོར་གུར་ཞལ་སོགས་ཀྱི་གཏོར་བསྔོ་དང་བཅས་པ་འདི་དག་ནི། ལུགས་གཉིས་ཀྱི་བྱ་བས་བྲེལ་བ་དང་། ནད་དྲག་པོས་ཉེར་ལེན་ཆག་པར་ཐུག་ནས་རྒྱས་པ་སྟོབས་ཀྱིས་བསྒྲུབ་མ་ནུས་པ་མ་གཏོགས། གཞན་ངག་གིས་བག་ཡངས་བྱར་མི་རུང་བའི་བཀའ་རྒྱ་ཆེར་དམ་པར་ཡོད་པ་ན། བསྲུང་དོར་མ་འཛོལ་བ་མཛད་དུ་གསོལ། ཅེས་ལམ་ཟབ། བིར་བསྲུངས། རྣལ་འབྱོར་མ་རྣམས་ཀྱི་ཉམས་ལེན་གནད་བསྡུས་འདི་དག་ཀྱང་དགེ་སློང་བསོད་སྙོམས་པ་ཀུན་དགའ་གྲོལ་མཆོག་གི་བློ་མཚོ་ལས་སོ། །འདིར་སྨྲས་པ། ཚུལ་འདི་མང་ཐོས་གཟུར་གནས་རྣམ་དཔྱོད་ཅན། །མདོ་རྒྱུད་བསྟན་བཅོས་ཀུན་གྱི་ཟབ་མོའི་དོན། །གཏིང་ནས་གོ་བའི་མཁས་པའི་མཆོག །རེ་རེ་ཙམ་ལ་མཁོ་བའི་བསྟན་བཅོས་ཏེ། །གཞན་དུ་ཡུན་རིང་སྦྱངས་པའི་སྡུག་ཡུས་ཅན། །ཚིག་ཤེས་མང་ཡང་ཟབ་གནད་རྟོགས་པ་ལ། །བློ་མིག་བྲལ་བའི་མཁས་རློམ་ཕལ་ཆེར་དང་། །རི་བོང་ཅལ་རྒྱུག་བྱེད་པའི་བླུན་པོའི་ཚོགས། །དེ་དག་རྣམས་ཀྱིས་མཐོང་ཡང་ཅི་བྱ་ཡོད། །དེ་སྐད་འདི་ན་དཔལ་ལྡན་ས་སྐྱ་པ། །དེ་ལྟར་རྟོགས་པའི་སྔགས་འཆང་ཨ་ནནྡས། །དེ་ཕྱིར་སྐལ་བཟང་རྣམས་ཀྱིས་རྟོགས་ཕྱིར་སྨྲས། །གོང་མའི་གསང་བའི་ཡི་གེ་འདི། །བདག་གིས་གསང་གྲོས་ཚུལ་གྱིས་བྲིས། །རྗེས་འཇུག་གསང་ཚིག་ཐུབ་རྣམས་ཀྱིས། །རབ་ཏུ་གསང་ལ་ཉམས་སུ་ལོངས། །སེམས་དང་འབྲེལ་བའི་ཆོས་ཐམས་ཅད། །ཉམས་ལེན་ཡིན་ནོ་ཚིག་མང་ཡང་། །ཤེས་པ་ཡངས་པའི་ངག་འདོན་དེ། །དོན་མེད་ནེ་ཙོའི་འདོན་པ་འདྲ། །ཞེས་ཀྱང་སྨྲས་སོ། །སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
དཔལ་ཀྱེ་རྡོ་རྗེའི་མངོན་རྟོགས་ལམ་དུས་སོགས་སྒྲུབ་ཐབས་ཀྱི་ཚོགས་རྣམས་ལ་ཞུས་དག་བགྱིས་པ།